18. september 2023

Xathon vstupuje do piateho kola

Začiatok fázy podávania prihlášok: Henkel pozýva ženy v AI do súťaže Open Innovation Challenge

* **Prostredníctvom dvoch výziev podujatie Xathon motivuje startupy vedené ženami k riešeniu reálnych problémov v podnikaní prostredníctvom umelej inteligencie**
* **Finančné ocenenie vo výške 25 000 eur na overenie koncepcie so spoločnosťou Henkel**
* **Fáza podávania prihlášok trvá do 13. októbra 2023**

Düsseldorf – Podujatie Xathon, ktoré je podnikateľským hackathonom spoločnosti Henkel pre začínajúce podnikateľky, rozširuje svoju víziu do podoby otvorenej výzvy k inováciám (Open Innovation Challenge) so zameraním na umelú inteligenciu pri súčasnom zachovaní svojho záväzku zlepšovať postavenie zakladateliek firiem v oblasti technológií.

*„Počas svojho piateho ročníka vstupuje podujatie Xathon do štádia, keď pomôže vyriešiť dve reálne požiadavky z oblasti podnikania spoločnosti Henkel, a to v prostredí umelej inteligencie a zároveň v kombinácii s našou ambíciou podporovať startupy pod vedením žien a presadzovať rodovú rozmanitosť v odvetví technologických startupov. Ženy v AI tak môžu preukázať svoje schopnosti a reálne ovplyvniť dynamický ekosystém technológií,“* hovorí Michaela Bessell, Head of Venture Ecosystem and Partnerships z investičnej odnože Henkel dx Ventures. Účastníci môžu vyhrať finančnú sumu vo výške 25 000 eur na účely overenia koncepcie so spoločnosťou Henkel. **Prihlášky možno podávať** [**na tomto mieste**](https://www.glassdollar.com/henkeldxventuresxathon) **oddnes až do 13. októbra 2023.**

Startupy sa teda môžu prihlásiť do nižšie uvedených výziev a predviesť, ako by dokázali zmeniť spôsob fungovania podnikov:

1. **Výzva Venture vision AI: revolúcia v rozhodovaní o investíciách**

Vytvorenie algoritmov využívajúcich umelú inteligenciu s cieľom zlepšiť identifikáciu spoločností s vysokým potenciálom pre investície, resp. príležitostí na fúzie a akvizície. Aplikácia by mala poskytovať riešenia na optimalizáciu niektorého z prvkov procesov due diligence, oceňovania alebo zostavovania dohody (deal structuring).

1. **Výzva Label workflow AI: transformácia postupov pri označovaní obalov**

Vytvorenie nástrojov na báze umelej inteligencie s cieľom zefektívniť celý pracovný postup pri označovaní obalov v rámci marketingu/manažmentu obchodnej značky. Aplikácia by mala ponúknuť riešenie z hľadiska optimalizácie procesov v oblasti prekladov a uchovávania údajov o výrobkoch, alebo v oblasti právnych a regulačných kontrol.

Zapojením sa do riešenia reálnych problémov v rámci podnikania a  spoluprácou so spoločnosťou Henkel môžu účastníci preukázať svoje zručnosti, získať neoceniteľné kontakty a posunúť svoje podnikanie na novú úroveň. Záverečné prezentácie odznejú na podujatí, ktoré je naplánované na 27. októbra v centrále Henkel dx Innovation Hub v Berlíne, kde šesť najlepších startupov dostane príležitosť získať rozpočet v sume 25 000 eur na overenie koncepcie v spolupráci so spoločnosťou Henkel, ako aj ďalšie ceny, ktoré poskytnú partneri podujatia Xathon.

**Zlepšovanie postavenia novej generácie podnikateliek**

V neustále sa vyvíjajúcom prostredí technológií sa podujatie Xathon stabilne zameriava na zlepšenie postavenia zakladateliek firiem zameraných na inovácie a disrupciu. Henkel dx Ventures ako kapitálová investičná odnož divízie spotrebného tovaru spoločnosti Henkel spustila podujatie Xathon pred piatimi rokmi s cieľom posilniť postavenie vizionárskych startupov, ktoré založili alebo vedú ženy (resp. v ktorých aspoň jedna žena zastáva pozíciu na úrovni „C“), ako aj podnikateliek, ktoré sa chcú stať priekopníčkami v tejto rýchlo napredujúcej oblasti s cieľom nanovo definovať štandardy v odvetví.

**Ako sa zapojiť?**

Všetky zakladateľky alebo rodovo zmiešané tímy zakladateľov, ktoré chcú priniesť zmenu, môžu svoje riešenia posielať v rámci dvoch rozdielnych výziev do 13. októbra [na tomto mieste](https://www.glassdollar.com/henkeldxventuresxathon). Účasť je bezplatná. Prihlášky budú dôkladne posúdené z hľadiska špecifických potrieb v oblasti podnikania spoločnosti Henkel a potenciálneho vplyvu v prostredí umelej inteligencie. Viac informácií nájdete na [www.henkel.com/xathon](http://www.henkel.com/xathon).

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2022 vykázala spoločnosť Henkel obrat vo výške viac než 22 mld. eur a upravený prevádzkový zisk približne vo výške 2,3 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva viac než 50 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)